****

**Tárgy: a helyi önkormányzati képviselők és bizottsági tagok tiszteletdíjáról szóló rendelet megalkotása**

**E L Ő T E R J E S Z T É S**

**Csemő Község Képviselő-testületének**

**2019. október 29 -én tartandó ülésére**

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 45. § (3) bekezdése értelmében, a képviselő-testület az alakuló vagy az azt követő ülésen**, dönt képviselők és bizottsági tagok illetményéről, tiszteletdíjáról**.

Az Mötv. 35. §-a alapján a vonatkozó szabályok az alábbiak:

**35. §** (1) A képviselő-testület az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében meghatározott tiszteletdíjat, természetbeni juttatást állapíthat meg.

(1a) A fővárosi közgyűlés fővárosi kerületi polgármester tagjai számára közgyűlési tagságukért tiszteletdíjat, költségtérítést, költségátalányt és egyéb juttatást nem állapíthat meg.

(2) Ha az önkormányzati képviselő tanácsnok, önkormányzati bizottság elnöke vagy tagja, számára magasabb összegű tiszteletdíj is megállapítható. Az önkormányzati képviselő számára történő tiszteletdíj megállapítása nem veszélyeztetheti az önkormányzat kötelező feladatai ellátását.

(3) Az önkormányzati képviselőnek a képviselő-testület képviseletében vagy a képviselő-testület, továbbá a polgármester megbízásából végzett tevékenységével összefüggő, általa előlegezett, számlával igazolt, szükséges költsége megtéríthető. A képviselői költségek kifizetését a polgármester engedélyezi.

(4) Az önkormányzati képviselő tiszteletdíja és egyéb juttatása közérdekből nyilvános adat.

A Képviselő-testület a képviselők, bizottsági tagok, részére a tiszteletdíjat csak rendeletben állapíthat meg.

A képviselők és a külsős bizottsági tagok tiszteletdíját jelenleg a 15/2014. (XI. 25.) önkormányzati rendelet szabályozza.

A hatályos rendelet a képviselők részére – bizottsági tagságra való tekintet nélkül – egységesen, bruttó 74.630 forintot, a külsős bizottsági tagok részére pedig bruttó 11.908 forintot állapít meg.

Az alakuló ülést megelőző egyeztetéseken javaslat érkezett a képviselői tiszteletdíjának bruttó 80.000 forintra, a külsős bizottsági tagok tiszteletdíjának pedig bruttó 15.000 forintra történő emelésére. Ez a kismértékű emelés arra szolgál, hogy a tiszteletdíjak megőrizzék értéküket, az önkormányzat kötelező feladatainak ellátását nem veszélyeztetik.

Figyelemmel fentiekre, kérem a Tisztelt Képviselő-testületet, hogy az előterjesztéshez csatolt rendelet-tervezetet fogadja el.

Csemő, 2019. október 24.

  dr. Lakos Roland

polgármester