****

**Tárgy: a Képviselő-testület Szervezeti és Működési Szabályzatáról szóló rendelet megalkotása**

**E L Ő T E R J E S Z T É S**

**Csemő Község Képviselő-testületének**

**2019. október 29 -én tartandó ülésére**

Tisztelt Képviselő-testület!

A helyi önkormányzatok működésének szervezeti kereteit és rendjét a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) keretjelleggel szabályozza, és a képviselő-testület működése tekintetében is meghatározza az alapvető, garanciális szabályokat. Ezen túl a szabályozás konkrét, gyakorlati működéshez igazodó rögzítése az önkormányzatok képviselő-testületeinek feladata.

A szervezeti és működési szabályzat tehát valamennyi önkormányzat számára a működés alapdokumentuma, amelyben mindazokat a legfontosabb rendelkezéseket rögzítik, amelyek meghatározzák az önkormányzat szerveit, feladatait, a testület működését érintő részletes szabályokat, és a magasabb szintű jogszabályok által előírt mindazon rendelkezéseket, amelyek helyi szinten történő szabályozása elengedhetetlen.

Az Mötv 43. § (3) bekezdése értelmében:

*„A képviselő-testület* ***az alakuló vagy az azt követő ülésen e törvény szabályai szerint megalkotja vagy felülvizsgálja szervezeti és működési szabályzatáról szóló rendeletét,…..****.”*

Az alakuló ülést megelőző egyeztetések és az SZMSZ törvényességi szempontból történő felülvizsgálata eredményeként, a rendelet ismételt módosítása helyett egy **új rendelet megalkotását javaslom.**

Az új rendelet megalkotását az alábbiakkal indokolom, továbbá a hatályos rendelethez képest a legfontosabb változásokat az alábbiak szerint ismertetem:

1. A jogalkotásról szóló 2010. évi CXXX. törvény értelmében önkormányzati rendelet nem tartalmazhat preambulumot, ezért az törlésre került.
2. Az egyeztetések eredményeként a bizottsági struktúra az alábbiak szerint változott:

* a korábbi négy bizottság helyett, a hatékonyság érdekében kettő, a Pénzügyi Bizottság és Szociális Bizottság megalakítására teszek javaslatot. A bizottsági feladatokat és szervezetet szabályozó 23. § és a 2. számú melléklet ennek megfelelően változott.

1. Az új rendeletbe átvezetésre kerültek a megalkotása óta eltelt időszakban elfogadott módosítások, így az SZMSZ átláthatóbb és használhatóbb lett.
2. Szintén az átláthatóság érdekében, a Záró rendelkezések alatt felsorolásra kerültek az SZMSZ mellékletei és függeléke.

A rendelet felépítése, a szabályozási tárgykörök és a tartalom, a fent ismertetett módosításokat leszámítva, változatlan maradt.

Figyelemmel fentiekre, kérem a Tisztelt Képviselő-testületet, hogy az előterjesztéshez csatolt rendelet-tervezetet fogadja el.

Csemő, 2019. október 24.

  dr. Lakos Roland

polgármester